b'\n_START_ARTICLE_\nSarapulin piiri\n_START_PARAGRAPH_\nSarapulin piiri (ven. \xd0\xa1\xd0\xb0\xd1\x80\xd0\xb0\xcc\x81\xd0\xbf\xd1\x83\xd0\xbb\xd1\x8c\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Sarapulski raion, udmurtiksi \xd0\xa1\xd0\xb0\xd1\x80\xd0\xb0\xd0\xbf\xd1\x83\xd0\xbb \xd1\x91\xd1\x80\xd0\xbe\xd1\x81, Sarapul joros) on kunnallishallintoalue Udmurtian tasavallassa Ven\xc3\xa4j\xc3\xa4ll\xc3\xa4. Vuonna 1926 perustetun piirin pinta-ala on 1970,2 neli\xc3\xb6kilometri\xc3\xa4. Asukkaita on 24\xc2\xa0600 henke\xc3\xa4 (vuonna 2010)._NEWLINE_Sarapulin piiri sijaitsee Udmurtian kaakkoisosassa. Se rajoittuu kaakossa Kambarkan, etel\xc3\xa4ss\xc3\xa4 Karakulinon, l\xc3\xa4nness\xc3\xa4 Kijasovon ja Malaja Purgan sek\xc3\xa4 pohjoisessa Zavjalovon piireihin, id\xc3\xa4ss\xc3\xa4 Permin aluepiiriin ja lounaassa Tatarstaniin. Pinta-alasta 26\xc2\xa0% on mets\xc3\xa4\xc3\xa4. Seudun l\xc3\xa4pi virtaa Kamajoki. Hy\xc3\xb6tykaivannaisiin kuuluvat \xc3\xb6ljy, turve, hiekka, sora ja savi._NEWLINE_Piiriin kuuluu 17 maalaiskuntaa: Devjatovo, Dulesovo, Jurino, Kigbajevo, Mazunino, Mostovoje, Net\xc5\xa1kino, Oktjabrski, Olenje Boloto, \xc5\xa0adrino, Severnyi, \xc5\xa0evyrjalovo, Sigajevo, Sokolovka, Tarasovo, Uralski ja Ust-Sarapulka. Hallinnollinen keskus on Sigajevon kyl\xc3\xa4._NEWLINE_Asukkaista 76,1\xc2\xa0% on ven\xc3\xa4l\xc3\xa4isi\xc3\xa4, 12,3\xc2\xa0% udmurtteja, 5,4\xc2\xa0% tataareja ja 2,1\xc2\xa0% mareja. Kaupunkiv\xc3\xa4est\xc3\xb6\xc3\xa4 ei ole._NEWLINE_Piiriss\xc3\xa4 tuotetaan \xc3\xb6ljy\xc3\xa4 ja turvetta. Lis\xc3\xa4ksi on konepaja- ja elintarviketeollisuutta. Maatalous on keskittynyt maidon ja lihan tuotantoon sek\xc3\xa4 viljan, vihannesten ja perunan viljelyyn.'